《安山待闸憩大柳下见蜣螂转丸及窟穴薶藏之状甚悉村童语其故词甚鄙而近于人事戏以韵语记之》
明代·顾清

蜣螂抟土丸，其智竟莫测。中包实粪秽，外裹疑橡栗。

后推前复挽，圜转何捷疾。端如趁严程，又似衒巧术。

趋洼真一泻，过隘亦屡兀。中途遇强暴，奋斗几撑突。

归来不少暇，坎土启藏室。既以首为畚，复以股为橛。

爬沙兼负戴，下上几颠越。室成拥丸下，劣隘四无隙。

周旋巧斡运，每动辄有入。须臾丸尽隐，谓尔功已毕。

潜身复旁搜，坯壤时臲卼。村童恶剧戏，寸筳时一搰。

室开丸反流，惊救走连蹶。双趋共抚抱，有类拱珠砾。

前功已尽弃，馀念犹未歇。想其推挽去，行复事钻穴。

物生均有智，小大理难一。蚕丝利万世，蝥网为口实。

蜂房及蚁冢，致用等轩闼。尔丸独何为，久念理未彻。

村童前致词，此实神所訹。转丸输鬼藏，功满蜕凡骨。

飞腾作风蝉，清响哕云月。营营苟为此，蜣计诚已劣。

丸也神所须，得无秽明烈。物性尔岂知，神奸我能别。

纷纷讵为信，琐琐焉足说。聊戏答村童，鼓响官舟发。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。